
চরিত্র বৈশিষ্ট্যে সত্যনিষ্ঠ, গবেষণাকাজে অতিসতর্ক, আন্তরিক, জনমিতির একজন বিশিষ্ট গবেষক, বিশেষ করে নারীর কাজ, আয়-উন্নতি, ক্ষমতায়নের প্রতি একনিষ্ঠ মানুষ— সিমীন মাহমুদ আমাদের মাঝে আর নেই।
গত রোববার, ১৮ মার্চ যুক্তরাষ্ট্রের একটি হাসপাতালে আকস্মিকভাবে তিনি মৃত্যুবরণ করেন। তিনি যুক্তরাষ্ট্র প্রবাসী তার তিন সন্তানের সঙ্গে বছরের কিছুটা সময় অবস্থান করেন। এবারো স্বামী, দেশের বিশিষ্ট অর্থনীতিবিদ, সাবেক তত্ত্বাবধায়ক সরকারের উপদেষ্টা অধ্যাপক ওয়াহিদউদ্দিন মাহমুদসহ সুস্থ দেহে যুক্তরাষ্ট্রে যান। সেখানে ভাইরাসজনিত ফ্লুতে আক্রান্ত হলে একপর্যায়ে তাকে হাসপাতালে নিতে হয় এবং সেখানেই তিনি মারা যান। মৃত্যুকালে তার বয়স হয়েছিল ৬৮ বছর।
সিমীন মাহমুদ ব্র্যাক বিশ্ববিদ্যালয়ের অন্তর্ভুক্ত বিশেষায়িত শিক্ষা ও গবেষণা প্রতিষ্ঠান ব্র্যাক ইনস্টিটিউট অব গভর্ন্যান্স অ্যান্ড ডেভেলপমেন্টের (বিআইজিডি) জ্যেষ্ঠ গবেষক হিসেবে কর্মরত ছিলেন। তিনি বিআইজিডির জেন্ডার ক্লাস্টারের প্রধান এবং সেন্টার ফর জেন্ডার অ্যান্ড সোস্যাল ট্রান্সফরমেশন, সংক্ষেপে সিজিএসটিরও সমন্বয়কারী ছিলেন। ২০১২ সালে তারই উদ্যোগে সিজিএসটি প্রতিষ্ঠা হয়।
সিমীন মাহমুদ জন্মেছিলেন তত্কালীন পূর্ব পাকিস্তানের সবচেয়ে আলোকিত অঞ্চল হিসেবে বিবেচিত ঢাকা বিশ্ববিদ্যালয় ক্যাম্পাসে ১৯৫০ সালে এবং ক্যাম্পাসের ফুলার রোডেই বড় হয়েছেন। তার বাবা ড. এমএন হুদা ঢাকা বিশ্ববিদ্যালয়ের অর্থনীতির অধ্যাপক, পূর্ব পাকিস্তানের অর্থ ও পরিকল্পনামন্ত্রী এবং বিভিন্ন সময়ে বাংলাদেশ সরকারের মন্ত্রী, উপদেষ্টা ও উপরাষ্ট্রপতি ছিলেন।
তার মা যুক্তরাষ্ট্রের কলাম্বিয়া বিশ্ববিদ্যালয়ের ফুলব্রাইট স্কলার উম্মে কুলসুম সিদ্দিকা হুদাও ঢাকা বিশ্ববিদ্যালয়ে অর্থনীতি বিভাগের সহযোগী অধ্যাপক ছিলেন। আর তার নানা ফরিদপুরের মৌলভী তমিজ উদ্দিন খান ছিলেন পাকিস্তান কনস্টিটুয়েন্ট অ্যাসেম্বলির স্পিকার (১৯৪৮-৫৪) ও পাকিস্তান ন্যাশনাল অ্যাসেম্বলির স্পিকার (১৯৬২-৬৩)। এমএন হুদা টাঙ্গাইলের দেলদুয়ার উপজেলার জাঙ্গালিয়া গ্রামের মাইনর ও হাইস্কুলের আরবির শিক্ষক মির্জা আব্দুল করিমের সন্তান। পিতৃ ও মাতৃকুল উভয় দিক থেকে সিমীন মাহমুদ পেয়েছিলেন দেশ ও সমাজচেতনা এবং গবেষণার অনুকূল আবহ। আর ঢাকা বিশ্ববিদ্যালয় ক্যাম্পাসের উদার পরিমণ্ডলও তাকে জনগণমনস্ক হয়ে উঠতে সহায়তা করেছে।
সিমীন মাহমুদ হলিক্রস স্কুল ও কলেজে পড়েছেন। তিনি ঢাকা বিশ্ববিদ্যালয়ের পরিসংখ্যান বিভাগের স্নাতক। একই বিশ্ববিদ্যালয় থেকে ১৯৭৪ সালে স্নাতকোত্তর ডিগ্রি অর্জন করেন। ১৯৭৬ সালে লন্ডন বিশ্ববিদ্যালয়ের স্কুল অব হাইজিন অ্যান্ড ট্রপিক্যাল মেডিসিন থেকে তিনি জনমিতির ওপর উচ্চতর ডিগ্রি অর্জন করেন। ঢাকা বিশ্ববিদ্যালয়ে তার বাবা ড. এমএন হুদার ক্লাসের স্বনামধন্য ছাত্র ওয়াহিদউদ্দিন মাহমুদকে তিনি বিয়ে করেন।
আজীবন গবেষক সিমীন মাহমুদ স্নাতকোত্তর ডিগ্রি অর্জন করার অব্যবহিত পরে ১৯৭৪ সালে দেশের সবচেয়ে বিখ্যাত জাতীয় গবেষণা প্রতিষ্ঠান বাংলাদেশ উন্নয়ন গবেষণা প্রতিষ্ঠানে (বিআইডিএস) স্টাফ ডেমোগ্রাফার হিসেবে যোগ দেন। একটানা ৩৫ বছরের কর্মজীবন শেষে তিনি ২০০৮ সালে বিআইডিএসের পপুলেশন স্টাডিজ বিভাগের গবেষণা পরিচালক থাকাকালে অবসর নেন। বিআইডিএসের গুরুত্বপূর্ণ বিভিন্ন পদ ছাড়াও কর্মজীবনে তিনি অনেক গুরুত্বপূর্ণ পদ অধিকার করেছেন। ২০০৬ সালে তিনি ব্র্যাক বিশ্ববিদ্যালয়ের অন্তর্ভুক্ত ব্র্যাক ডেভেলপমেন্ট ইনস্টিটিউটে খণ্ডকালীন প্রধান গবেষক হিসেবে যোগ দেন। তিনি হার্ভার্ড সেন্টার ফর পপুলেশন অ্যান্ড ডেভেলপমেন্ট স্টাডিজের ম্যাকআর্থার ফেলো ছিলেন। ব্র্যাকের গবেষণা বিভাগেও তিনি কিছুদিন খণ্ডকালীন কাজ করেছেন।
জনমিতির বিশেষজ্ঞ হিসেবে তার গবেষণার বিষয়বস্তু ছিল নারীর কাজ, আয় ও ক্ষমতায়ন; নারীর অবস্থান ও মর্যাদা, প্রজনন ক্ষমতা এবং সমকালীন বাংলাদেশের নাগরিকত্ব, গণতন্ত্র ও সামাজিক রূপান্তর। তিনি ক্ষুদ্রঋণে নারীর অভিগম্যতা এবং নারীর জীবনে এর প্রভাব বিষয়েও গবেষণা করেছেন। তিনি তার গবেষণার মোড় পরিবর্তন করেছিলেন। সম্প্রতি তিনি শ্রমবাজারে নারী-পুরুষের গতি-প্রকৃতি ও নারীর কাজ সম্পর্কে সামাজিক রীতিনীতি নিয়ে গবেষণা করেন।
পল্লী ও পৌর নির্বিশেষে দেশের সব অঞ্চলে দীর্ঘদিন তার গবেষণার অভিজ্ঞতা রয়েছে। নিজস্ব বা একক গবেষণা ছাড়াও তিনি গবেষক দলের সঙ্গে যুক্ত গবেষণায় পরিমাণগত ও গুণগত উভয় প্রকারের বিশ্লেষণ পদ্ধতি ব্যবহার করেছেন। তিনি ১০ বছর মেয়াদি ‘নাগরিকত্ব, অংশগ্রহণ ও জবাবদিহিতা’ এবং সাত বছর মেয়াদি ‘নারীর ক্ষমতায়নের উপায়’ শীর্ষক গবেষণা কর্মসূচির বাংলাদেশ অংশের সমন্বয়কারী ছিলেন।
তিনি বহু জাতীয় ও আন্তর্জাতিক গবেষণা সংস্থা ও প্রতিষ্ঠান, বিশ্ববিদ্যালয় ও দাতাগোষ্ঠীর সঙ্গে কাজ করেছেন। এগুলোর মধ্যে রয়েছে— যুক্তরাষ্ট্রভিত্তিক পপুলেশন কাউন্সিল ও ইন্টারন্যাশনাল সেন্টার ফর রিচার্স অন উইমেন, যুক্তরাজ্যভিত্তিক ইনস্টিটিউট অব ডেভেলপমেন্ট স্টাডিজ, এলএসইভিত্তিক জেন্ডার ইনস্টিটিউট, দেশের অভ্যন্তরে সিপিডি, পরিকল্পনা কমিশন, আইসিডিডিআর,বি, পরিসংখ্যান ব্যুরো, সাউথ এশিয়া নেটওয়ার্ক অন ইকোনমিক মডেলিং এবং জন হপকিনস বিশ্ববিদ্যালয়ভিত্তিক ব্লুমবার্গ স্কুল অব পাবলিক হেলথ, টরন্টো বিশ্ববিদ্যালয়, ম্যানচেস্টার বিশ্ববিদ্যালয় ও ঢাকা বিশ্ববিদ্যালয়ের জেন্ডার অধ্যয়ন বিভাগ।
তিনি বহু গবেষণা প্রকল্পে কাজ করেছেন, কমপক্ষে ২১টি আন্তর্জাতিক সম্মেলনে অংশ নিয়েছেন। অন্তত ২৬টি আন্তর্জাতিক জার্নালে তার গবেষণামূলক নিবন্ধ প্রকাশিত হয়েছে এবং ১৫টি আন্তর্জাতিক গবেষণা গ্রন্থে তিনি অধ্যায় রচনা করেছেন। দেশের ৩৩টি জার্নাল ও গবেষণা গ্রন্থে তার নিবন্ধ প্রকাশিত হয়েছে। তার অপ্রকাশিত গবেষণা নিবন্ধের সংখ্যা অন্তত ৩৫।
সিমীন মাহমুদ ও ওয়াহিদউদ্দিন মাহমুদ দম্পতির তিন সন্তান— আদিব মাহমুদ, নাভেদ মাহমুদ ও আয়েশা মাহমুদ। সবাই যুক্তরাষ্ট্রে উচ্চশিক্ষা নিয়ে সেখানেই অবস্থান করছেন। আদিব পেশায় পরামর্শক, নাভেদ মহাকাশ বিজ্ঞানী এবং আয়েশা প্রিন্সটন বিশ্ববিদ্যালয়ে পিএইচডি শেষ করে এখন শিক্ষকতায় নিয়োজিত। সন্তান বাত্সল্যে যুক্তরাষ্ট্রে গিয়ে আকস্মিকভাবে তিনি মৃত্যুবরণ করেন।
ব্যক্তিজীবন ও গবেষণা ক্ষেত্রে সিমীন মাহমুদের সহকর্মীদের কাছে তিনি ছিলেন অত্যন্ত সৎ ও অকপট। গবেষণায় তিনি অতিসতর্ক ছিলেন, সূত্র উল্লেখ ছাড়া কথা বলতে বা লিখতে পছন্দ করতেন না। কর্মক্ষেত্রে অনেকে তাকে প্রকৃত বা জাত গবেষক বলতেন। তার গবেষণার ক্ষেত্রে তিনি পরিপূর্ণতায় বিশ্বাসী ছিলেন, অর্থাৎ নিখুঁত কাজ করতে পছন্দ করতেন। সহকর্মীদের সব প্রকারে গবেষণায় আগ্রহী করে তোলা ছিল তার একটি প্রধান নেশা। তিনি সহকর্মীদের অত্যন্ত আপনজন মনে করতেন। সুখে-দুঃখে তাদের সঙ্গে জড়িয়ে থাকতেন।
ব্যক্তিগতভাবে তিনি প্রাণ ও প্রকৃতি ভালোবাসতেন। মানবীয় গুণাবলিতে পরিপূর্ণ সিমীন মাহমুদ গোপনে বহু মানুষকে লেখাপড়ার জন্য অর্থসহায়তা দিতেন। তিনি গান শুনতেন এবং নিয়মিত নামাজ পড়তেন।
সিমীন মাহমুদকে তার সহকর্মী ও স্বজনরা সৎ, অকপট ও দায়িত্বশীল মানুষ, নারীর ক্ষমতায়নের জন্য একজন নিরলস গবেষক হিসেবে মনে রাখবেন। তার আকস্মিক মৃত্যুতে দেশ একজন প্রথম শ্রেণীর সামাজিক ও নারী গবেষক হারাল। 
 
লেখক: নির্বাহী পরিচালক, ব্র্যাক ইনস্টিটিউট অব গভর্ন্যান্স অ্যান্ড ডেভেলপমেন্ট, ব্র্যাক বিশ্ববিদ্যালয়

